वाळपयः गोंय- बेळगांव मार्गा वयल्या चोर्ला घाटांत अवजड वाहनााक येरादारी करपाक जिल्होधिकाऱ्यांनी घातिल्ले बंदी आदेशाची अंमलबजावणेक सोमाराच्या सुरवात जाली. येरादारी खात्याच्या अधिकाऱ्यांनी घेतिल्ले कडक भूमिकेक लागून गोंय हद्दींत केरी तपासणी नाक्यार रस्ताच्या दोनूट वटेन अवजड वाहनांची व्हडली रांग लागल्या. कांय वाहनां रस्त्या कुशीक पार्क करून दवोरल्यांत. हेर वाहनांक तांची आडखळ जावपाक लागिल्ल्यान तणावाची स्थिती उप्रासपाची भिरांत आसा.
 अवजड वाहनांक वचपाक दिलें ना जाल्यार बेळगांवांतल्यान येवपी भाजी आनी दुदाची वाहनां आडोवपाची शिटकावणी अवजड वाहनांचे ड्रायव्हर आनी धनयांनी दिल्या. आठ दिसां पयलीं चोर्ला घाटांतल्यान अवजड वाहनां व्हरपाक जिल्होधिकाऱ्यान बंदी घातिल्ली. मात ताची अंमलबजावणी जायनाशिल्ली. केरी पंचायत मंडळान येरादारी खात्याच्या अधिकाऱ्यांची भेट घेवन विचारपूस केल्या उपरांत सोमारच्यान तांणी अवजड वाहनां आडावपाक सुरवात केली. सांजे मेरेन केरी तपासणी नाक्या कडेन शंबरां परस चड अवजड वाहनां आडायल्लीं. बंदोबस्ताक पुलीस नाशिल्ल्यान ह्या वाहनांक लागून तणाव तयार जावपाची परिस्थिती उप्रासल्ली.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 